
הכנסת העשרים
מושב שני
<פרוטוקול מס' 154>
מישיבת ועדת החוקה, חוק ומשפט
יום שלישי, ה' באדר ב התשע"ו (15 במרץ 2016), שעה 15:45
<סדר היום:>
<הצעת חוק לשכת עורכי הדין (תיקון מס' 38), התשע"ו-2016>
נכחו:

<חברי הוועדה:> 
ניסן סלומינסקי – היו"ר
<מוזמנים:> 
	דנה יפה
	–
	עו"ד, משרד המשפטים


<ייעוץ משפטי: >
אלעזר שטרן
<מנהל הוועדה:>
אסף פרידמן
<רישום פרלמנטרי:>
אהובה שרון, חבר המתרגמים
<הצעת חוק לשכת עורכי הדין (תיקון מס' 38), התשע"ו-2016>
<היו"ר ניסן סלומינסקי:>
אני הגשתי רביזיה ואני מעלה את הרביזיה להצבעה. אני צריך להצביע בעד קבלת הרביזיה.

מי בעד קבלת הרביזיה? מי נגד?

הצבעה

בעד קבלת הרביזיה – פה אחד
הרביזיה נתקבלה.

<היו"ר ניסן סלומינסקי:>
הרביזיה התקבלה פה אחד.

<יועץ משפטי אלעזר שטרן:>
אני אבהיר את הנקודה. הסתבר שבמהלך הדיון בוועדה, הוועדה קיבלה החלטה לגבי הוראות מעבר על הוועדה הבוחנת בכתב על סמך נתונים לא נכונים שנמסרו לה. הנתון הנכון שנמסר הוא שהממנה של הוועדה הבוחנת בכתב היא לא שרת המשפטים אלא בפועל הוועד המרכזי. לא כתוב כרגע אף אחד וכנראה שזאת הסמכות השיורית שלהם שהם ממנים. אין בעצם קדנציה.

<היו"ר ניסן סלומינסקי:>
אנחנו יודעים כמה כל אחד מהנוכחים?

<יועץ משפטי אלעזר שטרן:>
כן. יש כאלה שהתמנו ב-2014, יש כאלה שהתמנו ב-2012 ויש כאלה שהתמנו לפני חצי שנה, ב-2015. לכן הדרך הנכונה לכתוב הוראות מעבר היא לא לקבוע שברגע שהם יסיימו את תפקידם אלא לקצוב זמן כלשהו.

<היו"ר ניסן סלומינסקי:>
כל אחד ארבע שנים?

<יועץ משפטי אלעזר שטרן:>
לא. על כולם.

<היו"ר ניסן סלומינסקי:>
וליישר קו.

<יועץ משפטי אלעזר שטרן:>
ליישר קו לכולם. אני סתם אומר, אבל אפשר שנה, שנתיים, שלוש שנים, לא משנה אבל שיהיה זמן מסוים שאחרי הזמן הזה תמונה הוועדה הבוחנת בכתב החדשה. זה כדי ליישר קו לגבי כולם כי כל אחד כיום, אין לו גם זמן קצוב וכל אחד הוא לזמן אחר.

<היו"ר ניסן סלומינסקי:>
אם כך, מה ההצעה שלנו?

<יועץ משפטי אלעזר שטרן:>
כדאי שזה יהיה מבחינת המועדים בצורה כזאת - - -

<היו"ר ניסן סלומינסקי:>
מתי המועד השני, לא הראשון?

<יועץ משפטי אלעזר שטרן:>
לא משנה, אבל שזה יהיה מיד אחרי שהכהונה שלהם תסתיים, מיד אחרי בחינה. שזה לא יהיה מצב שזה לפני הבחינה. הבחינות בדרך כלל הן במאי.

<דנה יפה:>
יש במאי ויש באוקטובר.

<יועץ משפטי אלעזר שטרן:>
זה לא קשור לתוכן הבחינה. זה קשור לזהות האנשים, מי כותב.

<היו"ר ניסן סלומינסקי:>
זה קשור. מתי נכנסים השניים החדשים?

<יועץ משפטי אלעזר שטרן:>
יש שני דברים שונים. הנושא של התוכן של הבחינה, זה ייכנס מיד. הסמכות של שר המשפטים נכנסת מיד. הזהות של מי בסוף ישב ויכתוב, אנחנו לא מדברים עכשיו על השאלה של מה כתוב אלא מי כותב את הבחינות.

<היו"ר ניסן סלומינסקי:>
זאת הוועדה שצריכה להכין את תוכן הבחינות?

<יועץ משפטי אלעזר שטרן:>
נכון.

<היו"ר ניסן סלומינסקי:>
אם אנחנו רוצים שלא עכשיו אלא בבחינה הבאה כבר תהיה בחינה חדשה.

<יועץ משפטי אלעזר שטרן:>
אלה שני דברים שלא קשורים.

<היו"ר ניסן סלומינסקי:>
אבל אלה שנמצאים עכשיו, לא יכולים.

<יועץ משפטי אלעזר שטרן:>
אלה של עכשיו יוכלו ברגע שהצעת החוק תעבור.

<היו"ר ניסן סלומינסקי:>
אנחנו רוצים שהבחינה תהיה עכשיו לא רק על הנושא של סדר הדין אלא גם על הנושא המהותי.

<יועץ משפטי אלעזר שטרן:>
נכון. אני מסביר.

<היו"ר ניסן סלומינסקי:>
לכן צירפנו גם שני אנשי אקדמיה כדי שהבחינה תהיה בחינה רלוונטית ולא בחינה בשמים שאף אחד לא יודע. הם יודעים מה מלמדים היום במוסדות ולכן הבחינה צריכה להיות כזאת שמי שלומד במוסדות ידע לענות ולא משהו תיאורטי.

<יועץ משפטי אלעזר שטרן:>
זה נכון.

<היו"ר ניסן סלומינסקי:>
יש חשיבות עצומה שהשניים האלה יהיו כאשר עושים את המהפך של הבחינה. זאת אומרת, הם צריכים להיות בוועדה כבר לפני כן.

<יועץ משפטי אלעזר שטרן:>
אני מסביר. מכיוון שבכל מקרה ההחלטה הראשונית של הוועדה הייתה שברגע שהנוכחים מסיימים את הקדנציה, מראש אמרו שיכול להיות שיכול להיות שזה ייקח שנה, שנתיים, שלוש וכולי, בכל מקרה התחלופה הזאת והצורך שאותם שניים מהאקדמיה יהיו גם מראש, ההחלטה של הוועדה לא אמרה שהם צריכים להיות עכשיו כי אנחנו רוצים לשנות את הבחינה.

<היו"ר ניסן סלומינסקי:>
את זה אנחנו כן רוצים. לא דיברנו עליהם. 

<יועץ משפטי אלעזר שטרן:>
עקרונית אפשר להחליט שהם ייכנסו מיד. הנקודה היא שיש בזה קצת בעיה כי לדוגמה החברה האחרונה שמונתה, מונתה רק לפני חצי שנה. אם אנחנו מכניסים את זה מיד, זאת הדחה של מישהי שמונתה ונכנסה לתפקיד לפני חצי שנה.

<היו"ר ניסן סלומינסקי:>
לא, לא הבנת. אמרתי ששני הנציגים של האקדמיה, אלה נציגים חדשים שהם לא מחליפים אף אחד. הם ימונו מיד לאחר הבחינה הראשונה.

<יועץ משפטי אלעזר שטרן:>
הבעיה היא שהם חלק ממרכיב כולל של תשעה אנשים. אתה לא יכול לעקור מתוך תשעת האנשים האלה שניים ולהוסיף אותם.

<היו"ר ניסן סלומינסקי:>
אני לא עוקר. אני מוסיף אותם. שני אנשי האקדמיה מהווים תוספת.
<דנה יפה:>
כרגע יש שלושה, שלושה ושלושה. שאחר כך יהיו שלושה שופטים, ארבעה עורכי דין, כלומר, שניים יצטרכו להחסיר. יכולים להיות שלושה שופטים, שלושה עורכי דין מהשירות המשפטי ושלושה עורכי דין.

<היו"ר ניסן סלומינסקי:>
זאת אומרת, זה לא מגדיל אלא מוריד שניים ומכניס שניים במקומם.

<יועץ משפטי אלעזר שטרן:>
הדבר הזה הוא מארג. 

<דנה יפה:>
הוועדה כרגע מונה תשעה והיא תיוותר תשעה אלא שההרכב שלה משתנה.

<היו"ר ניסן סלומינסקי:>
יש כאן שניים שהם מ-2014? מה התאריך המאוחר לכהונה כאן?

<היו"ר ניסן סלומינסקי:>
הכי מאוחר הוא מקיץ 2015.

<היו"ר ניסן סלומינסקי:>
אני מתכוון להכי ותיק.

<יועץ משפטי אלעזר שטרן:>
מ-2012.

<היו"ר ניסן סלומינסקי:>
כמה יש מ-2012?

<יועץ משפטי אלעזר שטרן:>
לפי הנתונים שנמסרו לנו, אחד.

<היו"ר ניסן סלומינסקי:>
ואחר כך?

<יועץ משפטי אלעזר שטרן:>
שניים מ-2014.

<דנה יפה:>
יש שניים מ-2012.

<היו"ר ניסן סלומינסקי:>
זה מצוין. אם יש שניים מ-2012, זה מצוין. זה ארבע שנים.

<יועץ משפטי אלעזר שטרן:>
אני מציע לשנות את הרכב הוועדה. לקחת מתוך התשעה האלה רק את השניים האלה ועכשיו לשנות, זה יוצר בלבול ובעייתיות כי גם ההרכב של השניים האלה הוא תלוי בעובדה - - -

<היו"ר ניסן סלומינסקי:>
מה אתה רוצה לעשות? בגלל שאחד נבחר ב-2015, לכולם תיתן עכשיו עוד ארבע שנים?

<יועץ משפטי אלעזר שטרן:>
לא. אני מציע לקחת שנה מעכשיו, משהו כזה, כדי שעוד שנה בערך תתחלף כל הוועדה הבוחנת וייכנס ההרכב החדש.

<היו"ר ניסן סלומינסקי:>
בינתיים יכינו את הבחינה בלי שני נציגי האקדמיה?

<יועץ משפטי אלעזר שטרן:>
כן.

<היו"ר ניסן סלומינסקי:>
השינוי עוד לא יחול.

<דנה יפה:>
השינוי מצריך שינוי של תקנות.

<היו"ר ניסן סלומינסקי:>
זאת אומרת, בפועל לא יהיה שינוי בבחינה השנייה שתהיה עוד השנה. הסיכוי לזה הוא קטן. אני רוצה שבשינוי שמשנים, צריכים להיות שני אנשי אקדמיה ושזה יהיה עם הרגליים על הקרקע ולא סתם דברים בתיאוריה כי הם יודעים מה לומדים. יכינו בחינה על מה שלא לומדים? הם היחידים שיודעים מה לומדים באקדמיה. 

<דנה יפה:>
המבנה החדש של הבחינה, עקרונית לפי החוק, יש סמכות לשנות אותו וזה מצריך שינוי של התקנות. הוא ודאי לא יהיה בזמן הקרוב.

<יועץ משפטי אלעזר שטרן:>
ספק אם הוא יהיה.

<היו"ר ניסן סלומינסקי:>
אם כן, נדבר על סוף 2016. אז כולם מתחלפים?

<יועץ משפטי אלעזר שטרן:>
סוף 2016, זה עוד שבעה חודשים.

<היו"ר ניסן סלומינסקי:>
לא משנה. סוף שנה. אז הבחינה עוד לא תיכנס.

<דנה יפה:>
זה טוב מהבחינה הזאת שיש חמישה חודשים עד הבחינה של מאי.

<יועץ משפטי אלעזר שטרן:>
אפשר לקבוע שבעצם השינוי של הרכב הוועדה הבוחנת ייכנס לתוקף ב-31 בדצמבר 2016.

<היו"ר ניסן סלומינסקי:>
בסדר גמור.

<דנה יפה:>
המינוי הראשון יהיה.

<היו"ר ניסן סלומינסקי:>
בסדר. אתה לא רוצה להכניס את שני נציגי האקדמיה?

<יועץ משפטי אלעזר שטרן:>
אני חושב שעדיף שלא כי בסך הכול זה בסמכות שרת המשפטים.

<היו"ר ניסן סלומינסקי:>
שיהיה אחד מהאוניברסיטאות ואחד מהמכללות. את זה שכחתי להגיד בדיון.

<היו"ר ניסן סלומינסקי:>
זה בסמכות שרת המשפטים.

<היו"ר ניסן סלומינסקי:>
אם יהיו שני נציגים מהמכללות, זה לא ייתן לנו תמונה. אני רוצה למשוך את הרמה למעלה.

<יועץ משפטי אלעזר שטרן:>
ספק אם זה יקרה.

<דנה יפה:>
התואר כתואר מוכר.

<היו"ר ניסן סלומינסקי:>
הם יושבים ומכינים את הבחינות ואני רוצה שיהיה מישהו שימשוך את הרמה של הבחינות למעלה. זה יכול לעשות נציג האוניברסיטאות יותר מאשר נציג המכללות. לכן רציתי ששני האקדמאים יהיו כאשר אחד הוא מהאוניברסיטאות ואחד מהמכללות.

<יועץ משפטי אלעזר שטרן:>
בסופו של דבר מי שממנה אותם זאת שרת המשפטים.

<היו"ר ניסן סלומינסקי:>
למה שלא נכתוב את זה כאן? שכחתי להגיד את זה בדיון.

<יועץ משפטי אלעזר שטרן:>
יש קושי בהגדרה. התייעצנו קצת, גם אני וגם דנה, בשאלה מבחינת המועצה להשכלה גבוהה ולגבי ההבחנות בדיוק בין מכללה לאוניברסיטה. אלה דברים לא פשוטים וזה גם לא כל כך מקובל לכתוב את הדברים האלה. זה פשוט ביום יום אבל זה לא כל כך פשוט מבחינת ההגדרות המשפטיות של זה וזה לא מקובל לכתוב את זה.
<היו"ר ניסן סלומינסקי:>
זה כמו שבמל"ג יש איקס אנשים מהאוניברסיטאות ואיקס אנשים מהמכללות. במל"ג יש את זה.

<יועץ משפטי אלעזר שטרן:>
ההמלצה המקצועית שלנו היא לא להכניס את זה. 

<היו"ר ניסן סלומינסקי:>
בוא נעשה את זה כך שהדברים שאני אומר עכשיו יועברו לשרת המשפטים.

<יועץ משפטי אלעזר שטרן:>
יועברו לשרת המשפטים.

<דנה יפה:>
זה בוודאי.

<היו"ר ניסן סלומינסקי:>
מי בעד לאשר את הצעת החוק מחדש עם התיקון שנעשה? מי נגד?

הצבעה

בעד הצעת החוק עם התיקון – פה אחד
הצעת החוק נתקבלה.

<היו"ר ניסן סלומינסקי:>
אושר פה אחד.

תודה רבה.

<הישיבה ננעלה בשעה 15:55.>

